Timbow le gotu bud mulék ebè Jisas yó kem hógówen,
gotu tulón le du yóm deng gendeng le ne yóm gel ktolok le.
Tódô setgafit gnan tau mógów ebè Jisas,
botong là dogen gel gken dalang se yó kem gel lemolò du.
Yó gónón mon du mò kul,
“Lemwót tekuy ne,
mógów kuy ebè yóm gónón tinof anì na ye gehegnô.”
Tahu se.
Kewót le bè yó són lu,
smakay le ówóng,
mógów le ebè yóm gónón tinof.
Okóm tey dê tau mton kul bè yóm kewót le,
ne dilô le lu.
Yó nmò le,
lemwót le se kul bè yó kem kul benwu,
tódô le hetlasik mentad hilol lanaw,
ne deng le mom gna kól ditu kul.
Timbow le dmuung le Jisas,
tódô glo le yó kem tey tau wen.
Ya tey kkodu Jisas kul,
abay se lómón tô le ubiha laen mdengen semgyok kul.
Ominen tódô mbut tmolok kul bè yó,
ne tey dê toloken kul.
Timbow deng móyón kimel,
mógów le ebè Jisas yó kem gel lemolò du,
mon le,
“Deng tey móyón kimel ne,
lelen là moni bè tau nim benwu ni.
Dókem lu dé ni kem tey tau ni anì na le e bemli ken le bè tu kem benwu hmilol.”
Okóm mon Jisas,
“Tódô yu ne hemken kul.”
Bud mon le se,
“Ê,
sukéy sotu tau bè wolu bulón gbek ken le ni kem tey tau ni.
Móyói kô ke mógów me ne me e bemli bélê le mò ken le?”
Bud mon Jisas se,
“Hnénég ye kun ke hilu botù mambang nô bélê ye bè yó.”
Tahu se,
hnénég le,
ne mon le,
“Limu botù mambang,
ne lewu tedek utón él.”
Omin Jisas mdók yó kem gel lemolò du anì senbung hyón le lu yó kem tau bè yóm gónón ukol bnes.
Tahu se,
gotu hyón le lu,
ket na lematu yóm sotu bungen,
ne wen se limu folò.
Omin Jisas ma yóm limu botù mambang ne yóm lewu tedek utón él,
ne nan lengalà ebè longit,
mni bè Dwata,
ominen kembéng yóm mambang,
ne oguhen yó kem gel lemolò du anì sagid le ebè yó kem tau.
Senged se kmoen bè yóm lewu tedek utón él,
nólólen bè yóm kdê le.
Tódô le se gotu mken yóm kdê le,
ne gotu le se gemtu.
Tikóng deng kken le,
gotu sentifun yó kem gel lemolò ke Jisas yó kem lukas ken le.
Botong sfolò lewu abì lukasen.
Yó kwen logi mken,
botong limu libu.